Hari.
Oniaroa,
Jesus vaꞌora niꞌaꞌaha adani ipohina:
—Amaakarini kabaꞌi ida oabinina,
hariꞌa avavaꞌini namokarava bana.
Hariꞌa avavaꞌini soko iniva bana.
Deu-ra vavakaijokaꞌa bana,
hora vavakaijokaꞌa jaboni.
Hojaki ida ijaꞌari ibavini ipohiki kodiabiꞌi gorana bodinia.
Kidiania ookhananavaki bana ho,
aꞌonira okaibavijahahivini hiki bana ida ibavi afohanana.
Hojarija vaha ida ibavi avakadimoni;
aꞌonira onanamithahi vaha.
Avaibavinia aꞌonira okaibavijahahivini naothinia,
ojoiki bana ho aꞌonira onikhavini bana,
ovahojaki kania avahojaja kaimoni.
Avarigaki ida oibavi kahagihini — vaꞌora niꞌaꞌaha.
Toméa biniꞌaꞌaha:
—Ni-aogaki ida hana iokhani bana.
Nihaniki vania aogaki ida hagihi iavikhaki kaimoni?
— Toméa binanaꞌdohiꞌaha.
Jesua biniꞌaꞌaha:
—Hovani oa ohoarana kodiabiꞌi gorana kahagihini fori ohiki ho.
Hovani kaꞌoa oamani ho.
Hovani oa onakamaꞌdaja ida ijaꞌari kamahi jaꞌdini anokhomiriki Deus kania.
Hovani oa hagihi hoarani kaꞌoa ho.
Ni-hojaki ida hagihi hoariha kodiabiꞌi kania kaikahiki — Tomé-ra niꞌaꞌaha.
Jesus vaꞌora niꞌaha:
—Avarigahi ida hana ohina;
kodiabiꞌi-ra avarigaki bana aꞌoni jaboni.
Kamaꞌdaki bana ida kodiabiꞌi niha ninina-ra avarigavini,
avanokiki ada jaboni.
Filipea biniꞌaha ada Jesus;
—Jesus,
haria nanokiahivinihi bana ada kadabiꞌi.
Anofiki ida kadabiꞌi-ra anokivini.
Jesua bigathaniꞌihi ida Filipe athi:
—Filipe,
mahi ipohiki avakadiania ohojana kabaꞌi,
iogaria koda ida hana ohina?
Ijaꞌari hora nokihi;
binokiha ada kodiabiꞌi jaboni.
Niha ninimania ida kadavarani:
Haria nanokiahivinihi bana ada kadabiꞌi.
Iniki i?
Kodiabiꞌi kania oakaramisiki ho,
kodiania akaramisiki jaboni ada kodiabiꞌi.
Ijaꞌari hoarani fori arihiki hari.
Filipe,
ikajariꞌdamanija hida kodivarani?
Oniaroa,
Jesus vaꞌora niꞌaꞌaha:
—Ni-okavaꞌibodivaraniꞌimidiaki hida kodivarani vara aꞌonira oniꞌavini hiki.
Kodiabiꞌi vani kodiania hojaki,
hora navaꞌisohivini hija ida varani,
ovaria bada biniꞌaꞌiki ida kidibadani danoki.
Hariꞌa vakajariꞌda bana hida kodivarani.
Kodiabiꞌi kania oakaramisiki ho,
kodiania akaramisiki jaboni ada kodiabiꞌi.
Vakavaꞌibodivaraniꞌa bana ida kidibadani danokia okabadanibakhiana mahija kidiania oakaramisina-ra avarigavini.
Kaꞌoa hiki hida kodivarani.
Hora vakaijokakia bada biniꞌaki bana ida badani danoki,
kodibadani danoki fori hiki.
Kodiabiꞌi kania oajoina mani ida kodibadania avakabadanini-ra oanarafiavini hija bana.
Avavaꞌini-ra onahonariahihivini vani aꞌonira onoꞌavini hiki bana ida kodiania avakanikhariaki.
Aꞌonira onoꞌavini hiki onanokiaja kaimoni ida kodiabiꞌi jahana danona.
Bada oniꞌaki bana ida oonina hora avakanikhariavini hiki avavaꞌini-ra onahonariahihivini oadani.